Nye voldsomme detaljer er kommet frem i retssagen onsdag.

I dag fortsætter retssagen mod den 53-årige mand, der er tiltalt for at skyde sin ekskone foran parrets to børn. Dagen står på vidneafhøringer, og første person i vidneskranken er den politibetjent, der befandt sig i den patruljevogn, der var først på gerningsstedet 17. september 2021. Da politipatruljen ankom, lå kvinden allerede på jorden, og den 53-årige sad på en trappe et par meter derfra. I nærheden var også deres to fælles børn. Politibetjenten lagde manden i håndjern, og førte ham væk uden nogen indvendinger fra den anholdte. Vidner så det hele Kvinden var allerede blevet skudt, da politiet ankom, men der var andre personer til stede, der overværede den tragiske hændelse fra start til slut. To af dem var et par brødre, og de skulle også afgive forklaring ved retten i dag. De to mænd havde spist aftensmad hos deres forældre i en lejlighed i opgangen ved siden af kvindens opgang. Brødrene bevægede sig hen til køkkenvinduet, da de hørte paniske skrig nede fra gården. Ud af vinduet så de to små drenge komme løbende ind i gården efterfulgt af deres mor. I hælene på kvinden kom en mand løbende. Fra køkkenvinduet blev den ene bror klar over, hvad der var i gærde. Han havde været nabo til kvinden i en årrække, og de to havde et fint forhold til hinanden. Et naboforhold, hvor de stoppede op og fik en sludder, når de mødte hinanden ved opgangen eller på parkeringspladsen, og han fik derfor straks en mistanke om, hvem manden, der jagtede kvinden, var. - Hun havde fortalt mig, at hun var bange for sin eksmand, og at hun havde et polititilhold mod ham, siger naboen fra vidneskranken, og fortsætter: - Hun havde fortalt mig, at han havde givet hende tæsk, og at hun ikke kunne have en Facebook-profil, fordi han havde hacket den for at overvåge hende. Manden fik fat i kvinden foran opgangen lige nedenfor vinduet, og de to stod og diskuterede. Filmede episoden De to brødre besluttede sig for at tage sko på i tilfælde af, at de var nødt til komme kvinden til undsætning. Den ene bror beskriver, hvordan kvinden forsøgte at genne børnene om bag ved sig for at beskytte dem mod faren, og at de allesammen så bange ud. - Vi aftalte, at hvis han blev voldelig overfor hende, så ville vi løbe derned, siger han i retten. Med kendskab til kvindens historie med den voldelige eksmand, bad han sin bror om at filme episoden. - Jeg tænkte, at en video ville være god, fordi hun ville kunne bruge den i en voldssag mod ham, siger han. Men så langt nåede det aldrig. Allerede 30 sekunder efter brødrene havde fået sko på trak manden en pistol og holdt den mod kvindens tinding og skød, forklarer naboen i retten. - Bagefter kiggede han overhovedet ikke på børnene, der var helt paniske, lyder det fra vidneskranken. Brødrene, der havde aftalt at gribe ind, hvis manden blev voldelig vidste nu, at det var for sent. Løb ned for at hjælpe Fra vinduet kunne de se, at manden smed pistolen fra sig og satte sig ned på trappen. Derfor løb de to brødre ned i gården. Den ene bror løb hen til kvinden, der lå på jorden og blødte fra hovedet, og den anden bror holdt øje med eksmanden. - Jeg tænkte bare, at jeg måtte være klar til at tackle ham, hvis han prøvede at få fat på pistolen igen, siger vidnet. Det var på dette tidspunkt, at første politipatrulje ankom. Den ene politimand overtog førstehjælpsarbejdet på kvinden, der lå på jorden, og derfor kunne den ene bror fokusere på at hjælpe kvindens børn. Hvordan virkede manden? Spørger specialanklager Mette Bendix. - Han sad helt køligt på trappen og kiggede på kvinden, der lå på jorden. Han smilede, siger vidnet. Hemmelig GPS-overvågning Anklagemyndigheden mener at kunne bevise, at den 53-årige overvågede sin ekskones færden uden hendes vidende. I forbindelse med efterforskningen har politiet fundet software på hans mobiltelefon, der var forbundet til en GPS, de fandt i ekskonens bil. I mandens hjem fandt politiet en brugermanual til selvsamme GPS. Politiet kan se, at den 53-årige ved flere lejligheder har sendt en SMS til et nummer, hvorefter han fik en SMS retur, der afslørede ekskonens GPS-koordinater. Han indrømmer, at han har købt GPS'en og placeret den på ekskonens bil ved hjælp af en magnet. Det var ved hjælp af GPS'en, han vidste, hvor hun var, da han opsøgte hende 17. september 2021. Erkender manddrab - nægter chikane Da den 53-årige afgiv sin forklaring tirsdag, kom det frem, at han erkender de faktiske forhold, altså at han skød sin ekskone med en ni millimeter pistol, men at han nægter, at handlingen var med forsæt. Han er også tiltalt for 34 gange at have forbrudt sig på det tilhold, som kvinden havde mod ham.